hotchpotch/miracl-hf-unified huggingface dataset:
Jalkapallon Etelä-Suomen sarjan kausi 1928−1929
Jalkapallon Etelä-Suomen sarjan kausi 1928−1929 oli jatkoa kaudella 1926−1927 aloitetulle Suomen sarjalle. Taloudellisesti raskas valtakunnallinen sarja jaettiin kolmeen osaan. Muut sarjat olivat "Savon sarja" ja "Pohjanmaan sarja". Savossa pelattiin sarja-nimityksestä huolimatta karsintajärjestelmällä (cup) ja paras joukkue oli Mikkelin Kilpa-Veikot voitettuaan molempien vuosien loppuotteluissa Kuopion Palloseuran. Pohjanmaan paras joukkue oli Vaasan Palloseura. Pohjanmaalla pelattiin myös erillinen B-sarja.
Etelä-Suomen sarjan voitti Helsingin Palloseura puolustaen näin menestyksellä Karhunpyytäjä-palkintoa, jonka se edellisellä sarjakaudella oli voittanut.
Sarjaan osallistui kahdeksan joukkuetta, Neljä Helsingistä, kaksi sekä Turusta että Viipurista.
Sarjan otteluista 12 pelattiin vuoden 1928 aikana ja loput 16 vuonna 1929. Sarja oli tarkoitus pelata loppuun kesäkuun loppuun mennessä, mutta kaksi Susien ottelua lykkääntyi myöhäiseen syksyyn. Viimeinen noista oli HPS:aa vastaan, joten sarjamestaruuden ratkeamista saatiin odottaa siihen saakka.
Nino Ferrer
Nino Agostino Arturo Maria Ferrari, joka tunnettiin taiteilijanimeltään Nino Ferrer (15. elokuuta 1934 Genova, Italia – 13. elokuuta 1998 Montcuq, Ranska), oli italialais-ranskalainen laulaja, lauluntekijä ja kirjailija. Ollessaan kansatieteen sekä arkeologian opiskelijana Ferrer tykästyi jazziin ja oppi soittamaan useita soittimia. Palatessaan maailmanympärysmatkalta kotiinsa Pariisiin hän päätti tulla ammattimuusikoksi.
Sophie Hannah
Sophie Hannah (s. 1971) on brittiläinen kirjailija. Häneltä on julkaistu psykologisia rikosromaaneja, lastenkirjallisuutta ja seitsemän runokokoelmaa.
Hannah on kirjoittanut Agatha Christien perikunnan toimeksiannosta uusia "Hercule Poirot" -tarinoita. "Nimikirjainmurhat" julkaistiin vuonna 2014 ja "Suljettu arkku" vuonna 2016.
Kaksi Hannahin rikosromaania on sovitettu televisioon ja esitetty ITV1-kanavalla.
Hannah asuu Cambridgessä aviomiehensä ja lastensa kanssa.
Atlante (1754)
Atlante oli Espanjan laivaston vuonna 1754 vesille laskettu 74-tykkinen kaksikantinen linjalaiva.
Jorge Juanin suunnittelema alus tilattiin Cartagenasta, missä rakennustöistä vastasi Edward Bryant. Alus laskettiin vesille 1754.
Elokuussa 1801 alkoi toisen liittokunnan sota, jossa Ranska ja Espanja olivat liittolaisia. Ranska ja Espanja tekivät 1. lokakuuta 1800 San Ildefonsossa sopimuksen, jonka nojalla Espanjan laivasto luovutti aluksen Ranskan laivastolle. Alus liitettiin 23. syyskuuta 1801 Ranskan laivastoon Cádizissa nimellä "Atlante" tai "Atalante". Huhtikuussa 1802 alus siirrettiin Touloniin ja Lavillesgris vastaanotti 20. kesäkuuta aluksen päällikkyyden.
Elokuussa alus lähti Toulonista merelle kuljettaen joukkoja Santo Domingoon, mistä se palasi 27. lokakuuta. Alus teki toisen matkan tammikuussa 1803, jolloin se kuljetti kenraali Jean Sarrazinin ja 750 sotilasta. Alus nimettiin 5. helmikuuta 1803 uudelleen "Atlakseksi".
Alus otti 22. heinäkuuta 1805 osaa Cape Finisterren taisteluun päällikkönään Rolland. Taistelussa alus vaurioitui ja sen miehistö kärsi merkittäviä tappioita lähistöllä olleen ruutiproomun räjähtäessä.
Alus jätettiin 28. heinäkuuta Vigoon sairaalalaivaksi. Alus luovutettiin espanjalaisten vastuulle 15. heinäkuuta 1807 ja sen miehistö antautui kapinallisille 9. kesäkuuta 1808 Pyreneiden niemimaan sodan alettua.
Alus liitettiin Espanjan laivastoon nimellä "Atlas" ja se myytiin romutettavaksi vuonna 1817.
Mario Duplantier
Mario Duplantier (s. 19. kesäkuuta 1981 Bayonne, Ranska) on ranskalainen muusikko, joka tunnetaan parhaiten ranskalaisen metalliyhtye Gojiran rumpalina ja perustajajäsenenä.
Duplantier syntyi perheeseen, jossa taide oli suuressa roolissa. Duplantier kehitti taitojaan piirtämisessä, maalaamisessa ja musiikin luomisessa jo varsin nuorena. Hän ja hänen isoveljensä, laulaja-kitaristi Joseph Duplantier perustivat Gojiran vuonna 1996.
Duplantierin soittoa on pidetty teknisesti ja rytmisesti tarkkana. Hän käyttää pidennettyjä tuplabasariblasteja, groovaavia tomifillejä, jazz-tyyppistä tauotusta ja blast beateja. Rumpusoolot kuuluvatkin yleensä Gojiran konserttiohjelmaan. Hän soittaa myös kitaraa, ja toisinaan hän ja hänen veljensä Joseph vaihtavat paikkaa.
Duplantier äänestettiin parhaaksi modernin metallin rumpaliksi MetalSucks-tapahtumassa huhtikuussa 2012. Hänet äänestettiin parhaaksi rumpaliksi Loudwire Music Awards -tilaisuudessa vuonna 2017.
Duplantier käyttää soitossaan Taman rumpuja ja Zildjianin symbaaleja.
Conde de Regla (1786)
Conde de Regla eli los Meregildos oli Espanjan laivaston vuonna 1786 vesille laskettu 112-tykkinen Santa Ana -luokan linjalaiva.
Romero Lansan suunnittelema alus tilattiin Havannasta Kuubasta. Alus laskettiin vesille 14. marraskuuta 1786.
Alus oli koeajoissa vuonna 1787 päällikkönään Juan de Lángara y Huerte, joka ilmoitti aluksen merikelpoisuuden olevan hyvä ja tykkipatterien olevan tehokkaita. Vuonna 1797 alus osallistui Cabo de São Vicenten taisteluun, jossa Espanjan laivasto menetti neljä alusta. "Conde de Reglan" miehistöstä sai surmansa yhdeksän mukaan lukien kommodori kreivi Amblimont. Lisäksi aluksella haavoittui kuusitoista miehistönjäsentä pahoin mukaan lukien päällikkö Jerónimo Bravo.
Alus kuului 1799-1801 yhdistyneeseen ranskalais-espanjalaiseen laivastoon, joka saapui 10.-12. heinäkuuta Cádiziin. Alus lähti laivaston mukana merelle 21. heinäkuuta suunnaten Brestiin. Laivasto saapui 13. elokuuta Brestiin ankkuroituen redille. Napoleonin sodissa alus makasi ankkurissa Carracassa ja vuonna 1811 alus romutettiin, jotta siihen käytetty puutavara voitiin käyttää satamassa olleiden Espanjan ja Britannian laivastojen alusten korjaamiseen.
Yleisluistelun maailmanmestaruuskilpailut 2014
Vuoden 2014 yleisluistelun maailmanmestaruuskilpailut kilpailtiin Heerenveenissä, Alankomaissa 22.–23. maaliskuuta 2014. Kisapaikkana oli IJsstadion Thialf. Kilpailuihin osallistui 24 mies- ja 22 naisluistelijaa 14 eri maasta. Mestaruuden voittivat alankomaalaiset Koen Verweij ja Ireen Wüst. Verweij oli toiseksi nopein kolmella matkalla ja kolmanneksi nopein pisimmällä matkalla. Miesten yksittäisten matkojen nopeimmat olivat Puolan Konrad Niedźwiedzki 500 metrillä, Venäjän Denis Juskov 1 500 metrillä sekä Alankomaiden Jan Blokhuijsen 5 000 ja 10 000 metrillä. Naisten puolella Wüst oli nopein kolmella matkalla sekä maannaisensa Yvonne Nautan jälkeen toiseksi nopein 5 000 metrillä
Verweij'lle mestaruus oli ensimmäinen ja Wüstille viides.
Simon Shelton
Simon Shelton (13. tammikuuta 1966 Shepherd’s Bush, Lontoo, Yhdistynyt kuningaskunta – 17. tammikuuta 2018) oli englantilainen näyttelijä ja tuottaja.
Enmerkar
Enmerkar oli muinainen sumerilainen sankari ja myyttinen Urukin kuningas. Hänen uskotaan eläneen 3000-luvulla eaa. Enmerkar on Lugalbandan ja Gilgamešin ohella merkittävimpiä hahmoja säilyneissä sumerilaisissa taruissa. Enmerkar esiintyy kolmessa eepoksessa.
Eepoksessa "Enmerkar ja Arattan herra" kerrotaan, että Enmerkar on auringon jumala Utun poika. Enmerkar kadehtii Arattan kaupungin metalli- ja kivivarantoja, sillä hän haluaisi rakentaa niistä useita temppeleitä, etenkin temppelin Enki-jumalalle. Enmerkar pyytää apuun sisarataan, jumalatar Inannaa. Inannan neuvosta Enmerkar lähettää Arattan herralle uhkaavan vaatimuksen metallista ja kivistä. Arattan herra kuitenkin vaatii, että Enmerkar lähettäisi ensin Arattaan suuren määrän viljaa. Enmerkar täyttää vaatimuksen, mutta Arattan herra ei täytä omaa osaansa vaihtokaupasta. Loppuosa tekstistä ei ole säilynyt kokonaan, mutta Enmerkar on ilmeisesti lopulta voittoisa.
Eepoksessa "Enmerkar ja Ensuhkeshdanna" kerrotaan Arattan tuhosta. Arattan hallitsija Ensuhkeshdanna vaatii, että Enmerkar tulisi hänen vasallikseen. Enmerkar kieltäytyy ja julistaa olevansa jumalten suosikki ja että Ensuhkeshdannan pitäisi sen sijaan alistua Enmerkarille. Eräs pappi lupaa Ensuhkeshdannalle, että Aratta pystyy alistamaan Urukin valtansa alle. Mutta kun pappi saapuu Urukiin, vanha viisas nainen Sagburru ja kaksi jumalatar Nidaban poikaa surmaavat tämän. Kuultuaan papin kohtalosta Ensuhkeshdanna taipuu Enmerkarin vaatimuksiin.
Eepos "Lugalbanda ja Enmerkar" kertoo Lugalbandan sankarillisesta matkasta Arattaan. Eepoksen mukaan seemiläiset paimentolaiset olivat hyökänneet Urukiin. Pelastaakseen valtakuntansa Enmerkar tarvitsi Arattassa olevan Inannan apua. Enmerkar pyysi vapaaehtoisia hakemaan Inannaa, ja ainoastaan Lugalbanda suostui vaaralliselle matkalle. Lugalbanda saa Inannalta viestin välitettäväksi Enmerkarille, ja sen mukaan Enmerkarin tuli valmistaa erityisiä vesiastioita ja pyydystää outo kala eräästä joesta.
Harri Veistinen
Harri Veistinen on Kiukaisten Paneliassa syntynyt kirjailija ja käsikirjoittaja, joka asuu Ylöjärvellä.
Harri Veistinen julkaisi 2016 nuortenromaanin, "Kotitekoisen poikabändin alkeet". Se kertoo yläastetta käyvästä Rene Kolppasesta, joka yrittää olla mahdollisimman tavallinen välttääkseen kiusatuksi tulemisen. Yläasteen lopulla hän kuitenkin kyllästyy rooliinsa ja päättää pyrkiä tyttöjen suosioon perustamalla bändin.
Harri Veistinen on toiminut käsikirjoittajana useissa tv-sarjoissa mm. Karjalan kunnailla ja Rakastuin mä luuseriin. Lisäksi hän on saanut Sokeain kuunnelmapalkinnon 2007.
ABT Schaeffler FE01
ABT Schaeffler FE01 on Formula E -sarjaan suunniteltu sähköauto, jolla Abt Sportsline -talli kilpaili kaudella 2015–2016. Autolla kilpailivat Lucas di Grassi ja Daniel Abt.
ABT Schaeffler FE02
ABT Schaeffler FE02 on Formula E -sarjaan suunniteltu sähköauto, jolla Abt Sportsline -talli kilpaili kaudella 2016–2017. Autolla kilpailivat Lucas di Grassi ja Daniel Abt.
Pertti Hietala
Pertti Vilho Antero Hietala (10. maaliskuuta 1930 Tohmajärvi – 16. kesäkuuta 2010 Karstula) oli suomalainen poliitikko. Hietala toimi SDP:n kansanedustajana vuosina 1979–1991 edustaen Mikkelin läänin vaalipiiriä. Hietala teki mittavan uran kunnallispolitiikassa. Hän toimi Pieksämäen kauppalankamreerina 1954–1960, Pieksämäen kauppalansihteerinä 1961–1962, Pieksämäen kaupunginsihteerinä 1962–1964, Pieksämäen kaupunginjohtajana 1965–1993 sekä Pieksämäen seudun sairaalan, myöhemmin aluesairaalan kuntainliiton taloudenhoitajana ja sihteerinä 1959–1962. Hietala toimi presidentin valitsijamiehenä vuosina 1978 ja 1982.
Hietala kirjoitti ylioppilaaksi vuonna 1950, suoritti kunnallistutkinnon ja valmistui sosionomiksi vuonna 1954 Yhteiskunnallisesta korkeakoulusta. Hietalan vanhemmat olivat poliisikonstaapeli Teuvo Martti Hietala ja Tilda Katri Poutiainen. Hietalan puoliso vuodesta 1954 oli sosionomi Maire Kaija-Liisa Koskinen. Heillä on kolme lasta. Hietalalle myönnettiin kaupunkineuvoksen arvonimi vuonna 1984.
John Forsberg
John Edvard Valdemar Forsberg (8. syyskuuta 1917 Maalahti – 10. maaliskuuta 2014 Vaasa) oli suomalainen poliitikko. Forsberg toimi RKP:n kansanedustajana vuosina 1954–1958 edustaen Vaasan läänin eteläistä vaalipiiriä. Kunnallispolitiikassa Forsberg toimi Vaasan kaupunginhallituksen ja -valtuuston jäsenenä.
Forsberg kirjoitti ylioppilaaksi vuonna 1939, suoritti teologian erotutkinnon ja vihittiin papiksi vuonna 1949, pastoraalitutkinnon vuonna 1953 sekä pastoraalitutkinnon vuonna 1961. Työelämässä Forsberg toimi sotilaspastorina 1943, ruotsalaisen raittiustoimiston esimiehenä Vaasassa ja Suomen ruotsalaisen raittiustyön keskusliiton pääsihteerinä 1944–1951, kirkkoherran apulaisena Sulvassa 1949–1950, vt. kirkkoherrana Raippaluodossa 1950–1951, Vaasan ruotsalaisen seurakunnan ylimääräisenä pappina 1951–1960, Suomen ruotsalaisen seurakuntatyön liiton johtajana ja Församlingsbladetin päätoimittajana 1960–1966, Helsingin eteläisen ruotsalaisen seurakunnan kirkkoherrana 1966–1979, Porvoon tuomiokapitulin asessorina 1967–1969 sekä kirkkohallituksen jäsenenä (kirkkoneuvos) 1970–1977.
Forsbergin vanhemmat olivat maanviljelijä Edvard Alexander Forsberg ja Johanna Matilda Granlund. Forsbergin puoliso vuodesta 1942 oli lehtori Hildegard Maria Wassborr. Heillä on kolme lasta. Forsbergille myönnettin rovastin arvonimi vuonna 1971 ja teologian kunniatohtorin arvonimi Åbo Akademilta vuonna 1974.
Passaic
Passaic on kaupunki Passaicin piirikunnassa, New Jerseyn osavaltiossa Yhdysvalloissa. Kaupungin väkiluku oli vuoden väestönlaskennassa 69 781.
Näyttelijät Loretta Swit ja Paul Rudd ovat syntyneet Passaicissa.
Luettelo tavaratuonnin arvosta maittain
Luettelo perustuu CIA:n World Factbookissa julkaistuun arvioon. Tuonti on ilmoitettu Yhdysvaltain dollareissa toimitusehdolla "vapaasti aluksessa" (FOB)
Dakarin–Nigerin rautatie
Dakarin–Nigerin rautatie on Dakarista Nigerjoen varrelle Bamakoon ja Koulikoroon johtava rautatie Senegalissa ja Malissa. Sen pituus on 1286 kilometriä, josta 641 kilometriä on Malissa.
Ranskan siirtomaavallan aikana rakennettu rautatie valmistui kolmessa vaiheessa. Yksityisen DSL-yhtiön Dakarin ja Saint-Louisin välinen 264 kilometrin osuus rakennettiin vuosina 1882–1885. Armeijan vuosina 1881–1904 rakentama Kayesin ja Koulikoron välinen 555 kilometrin pituinen rata yhdisti Senegal- ja Nigerjoet. Kayes ja Dakarin–Saint-Louisin välisellä radalla sijaitseva Thiès yhdistettiin 667 kilometrin pituisella osuudella vuosina 1907–1923. Samalla rakennettiin sivuradat Kaolackiin, Linguèreen ja Toubaan. Radat saivat yhteisen hallinnon vuonna 1934. Vuodesta 1947 lähtien niitä hallinnoivat Ranskan Länsi-Afrikan rautatiet, joiden keskuspaikkana toimi Thiès.
Malin liittovaltion hajottua vuonna 1960 Malin ja Senegalin välinen liikenne keskeytyi ja molemmat valtiot perustivat omat rautatiehallintonsa. Radan yhteiskäytöstä sovittiin maiden välillä vuonna 1962.
Vuosikymmenten kuluessa Dakarin–Nigerin rautatie rappeutui ja sen liikenne väheni huomattavasti. Vuonna 2003 Senegalin ja Malin hallitukset antoivat rautatien ranskalais-kanadalaisen Transrail-konsortion hoidettavaksi. Uusi toimija ei kuitenkaan onnistunut korjaamaan tilannetta, ja vuonna 2016 Mali ja Senegal perustivat yhteisen rautatieyhtiön nimeltä Dakar–Bamako Ferroviaire. Samana vuonna maat solmivat sopimuksen kiinalaisen China Railway Construction Corporationin kanssa, jonka on määrä kunnostaa rata neljän vuoden kuluessa.
Charles James
Charles James (27. huhtikuuta 1880 – 10. joulukuuta 1928) oli brittiläissyntyinen kemisti, joka teki suuren osan tutkijan urastaan Yhdysvalloissa. Hänet tunnetaan työstään alkuaine luteniumin löytäjänä vuonna 1907 (myös Georges Urbain ja Carl Auer von Welsbach löysivät tämän alkuaineen itsenäisesti) ja varhaisena harvinaisten maametallien, etenkin lantanoidien, tutkijana.
James opiskeli William Ramsayn alaisuudessa University College London yliopistossa ennen muuttoaan uudelle mantereelle, jossa hän liittyi New Hampshiren yliopistoon. Hänestä tuli New Hampshiren yliopiston professori vuonna 1906 ja kemian laitoksen esimies.
James kehitti uusia fraktionaalisen kiteytyksen menetelmiä harvinaisten maametallien erotteluun. Hän käytti näitä erottelemaan suuret määrät epäpuhdasta ytterbiumia, jota silloin luultiin yhdeksi alkuaineeksi, puhtaaksi ytterbiumiksi, tuliumiksi ja lutetiumiksi. Muut kemistit omaksuivat hänen tekniikkansa ja niitä pidettiin alan parhaina ennen ioninvaihtoon perustuvan erottelun keksimistä 1940-luvulla. Hän löysi uusia yhdisteitä neodyymille, samariumille ja europiumille ja määritti atomipainot samariumille, tuliumille ja yttriumille. James julkaisi yli 60 tieteellistä julkaisua harvinaisista maametalleista.
James tutki myös uraania ja yritti löytää elinaikanaan vielä tuntematonta alkuainetta numero 61 (myöhemmin löydetty prometium). Työ näiden radioaktiivisten aineiden kanssa todennäköisesti johti syöpään, johon hän menehtyi vain 48-vuotiaana.
Pyhäjokialueen kansallispuku
Tämä artikkeli kertoo Pyhäjokialueen naisen kansallispuvusta, joka on Pohjois-Pohjanmaalainen kansallispuku. Pukualueeseen kuuluvat Pyhäjoki, Merijärvi, Oulainen, Haapavesi, Vihanti ja Kärsämäki. Pyhäjokialueella ei ole miehen kansallispukua.
Puvun kokosi Toini-Inkeri Kaukonen 1965 Pyhäjokialueen kotiseutuliiton ja sen kansallispukutoimikunnan toimeksiannosta. Puvun hameessa on kapeahko raidoitus lampaanruskeaa ja tiilenpunaisen eri vivahteita, liivi on tummanpunainen tai hamekankaasta tehty ja siinä on parinapit, paidassa on joko kauluskaitale tai pieni kääntyvä kaulus, puuvillaesiliina on valkea tai tummansininen, huivi on puna-valkoruutuinen, päähine on koppamyssy tyllikirjontatykillä, paljinsolki, avainkoukku ja pariavaimet.
Pyhäjokialueen kansallispuku on tarkistettu alkujaan silloisen Oulun läänin Kotiteollisuusyhdistyksen toiminnanjohtaja Maisa Nurmiala kansallispukualan neuvojakoulutukseen kuuluvana opinnäytetyönä ja sittemmin Pyhäjokialueen kotiseutuliiton aloitteesta yhteistyössä Pohjois-Pohjanmaan käsi- ja taideteollisuusyhdistyksen kanssa Suomen kansallispukuneuvoston ohjeiden mukaan. Puvun ohjeita ja tarvikkeita myy TaitoShop Maakari. Puku on seuraavanlainen:
Päähine on suurehko tykkimyssy, jonka koppa on päällystetty punaisella silkillä. Pitsinä on kirjailtu tylli.
Paita on pellavaa tai puolipellavaa. Malliltaan väljä ja yksinkertainen eikä siinä ole etuhalkiota. Rannekkeet suljetaan lankanapilla. Paita on samanlainen kuin Siikajokilaakson naisen puvussa.
Liivi on tummanpunainen tai hamekankaasta valmistettu, malliltaan melko pitkä. Takakappaleessa reilun kokoiset körtit. Liivi kiinnitetään piilohakasilla tai parinapeilla.
Hame Kapeahko raidoitus, jossa vuorottelevat erisävyisistä punaisista ja lampaanruskeasta muodostuvat raidat.
Esiliina on joko valkoinen tai tummansininen puuvillaesiliina. Esiliinassa on pirtanauha.
Asusteet Koru on kapeakehäinen vaskinen paljinsolki. Solki ei ole välttämätön. Avainkoukku ja pariavaimet. Sukat ovat valkoiset ja yksinkertaiset. Jalkineet ovat mustat nauha- tai solkikengät, mustat avokkaat tai nahanväriset lipokkaat.
Yleisluistelun maailmanmestaruuskilpailut 2013
Vuoden 2013 yleisluistelun maailmanmestaruuskilpailut kilpailtiin Hamarissa, Norjassa 16.–17. helmikuuta 2013. Kisapaikkana oli Olympiahalli. Kilpailuihin osallistui 24 mies- ja 24 naisluistelijaa 14 eri maasta. Mestaruuden voittivat alankomaalaiset Sven Kramer ja Ireen Wüst. Kramer oli nopein kahdella pisimmällä matkalla, ja 500 metrillä nopein oli Puolan Zbigniew Bródka sekä 1 500 metrillä Norjan Håvard Bøkko. Naisten puolella Wüst oli nopein kolmella matkalla sekä Kanadan Christine Nesbittin jälkeen toiseksi nopein 500 metrillä.
Kramerille mestaruus oli kuudes ja Wüstille neljäs.
Verdetin vakio
Verdetin vakio on ranskalaisen fyysikon Émile Verdetin mukaan nimetty optinen vakio. Se kuvaa tietyn materiaalin herkkyyttä Faradayn ilmiölle. Se ei ole aito luonnonvakio, vaan riippuu tulevan valon aallonpituudesta ja optisen väliaineen lämpötilasta. Verdetin vakion yksikkö on rad·Tm, koska se ilmaisee valon kiertokulmaa suhteessa magneettivuon tiheyteen (Tesloina) ja dispersioon dn/dλ (jossa aallonpituus λ metreinä; n on taitekerroin)
Korkeimmat Verdetin vakion arvot tunnetaan lantanoidi terbiumin ioneilla doupatuille laseille ja varsinkin terbiumgalliumgranaatti (TGG) kiteille. Näitä käytetään laserlaitteissa optisina erottimina. TGG-kiteiden Verdetin vakio on -40 rad·Tm 1 064 nm ja -134 rad·Tm 632 nm alueella, mikä on noin kaksi kertaa suurempi kuin pelkällä terbiumilla saostetulle lasilla.
Lazy Boy
Lazy Boy on skotlantilaisen rockyhtye Franz Ferdinandin kappale, joka julkaistiin kolmantena singlenä yhtyeen viidenneltä studioalbumilta "Always Ascending". Kappale julkaistiin 25. tammikuuta 2017 YouTubessa ja monissa suoratoistopalveluissa.
Singlen B-puolena julkaistiin lyhennetty radioversio kappaleesta.
Good Fridays
Good Fridays oli Kanyen ja levy-yhtiö GOOD Musicin järjestämä tapahtuma, jossa julkaistiin perjantaisin kappale mainostaakseen Kanyen tulevaa My Beautiful Dark Twisted Fantasy -albumia, joista vain neljä kappaletta päätyi albumiin. Vuonna 2016 Good Fridays palasi mainostamaan The Life of Pablo -albumia.
Julia Louis-Dreyfusin filmografia
Tämä on luettelo Julia Louis-Dreyfusin filmografiasta ja palkinnoista.
Isopiippo
Isopiippo eli metsäpiippo ("Luzula sylvatica") on vihviläkasvien (Juncaceae) heimoon, piippojen ("Luzula") sukuun kuuluva monivuotinen kasvilaji.
Isopiippo kasvaa suurina mättäinä ja sen varret voivat kasvaa noin metrinkorkuisiksi asti. Mättäiden lehdet ovat talvivihreitä, 20–30 cm pitkiä sekä yleensä yli 8 mm leveitä, kun taas varsilehdet ovat lyhyitä ja kukinnossa on myös yksi lyhyt tukilehti. Isopiipon kukinto on varren kärjessä sijaitseva sekä pienistä kukista koostuva harvahko kukkarykelmä. Isopiippo kukkii touko–kesäkuussa. Isopiipon hedelmä on mustanruskea pähkylä.
Isopiippoa ei kasva Suomessa, ja Ruotsissa sitä tavataan harvinaisena vain paikoitellen Etelä-Ruotsista, jonne se on levinnyt luultavasti ulkomailta tuodun heinänsiemenen mukana. Muuten isopiippoa tavataan Euroopassa laajalti Pyreneiltä Karpaateille sekä Isossa-Britanniassa ja Irlannissa.
Isopiippoa käytetään jonkin verran koristekasvina.
Alphas
Alphas on yhdysvaltalainen scifisarja, jonka loivat Zak Penn ja Michael Karnow. Sarjan esittäminen aloitettiin Yhdysvalloissa Syfyn kanavalla 11. heinäkuuta 2011 ja Suomessa C Moren kanavalla 10. tammikuuta 2013. Tammikuussa 2013 Syfy vahvisti sarjan jäävän vain kahden kauden mittaiseksi.
Scifisarjojen "Alphas", "Warehouse 13" ja "Eureka" tapahtumat on linkitetty samaan maailmaan useiden crossover-jaksojen avulla.
Sarja seuraa viiden ""Alphas"" nimellä kutsutun erikoiskyvyllisen ihmisten ryhmää. Heidän johtajana toimii neurologiaan erikoistunut psykiatri Lee Rosen (David Strathairn). He ovat Yhdysvaltain puolustusministeriön rikostutkimusosaston alainen ryhmä, jonka tehtävänä on tutkia muiden Alphojen tekemiksi epäiltyjä rikoksia.
Zak Penn ja Michael Karnow alkoivat suunnittelemaan sarjaa vuonna 2006 nimellä "Section 8". Vuonna 2007 ABC kiinnostui sarjasta, mutta vuosina 2007-2008 tapahtuneen käsikirjoittajien lakon myötä sarja peruttiin.
Syfy kiinnostui sarjasta vuonna 2009 ja tilasi pilottijakson. Sen kuvaukset tehtiin Torontossa vuonna 2010.
Joulukuussa 2010 Syfy tilasi ensimmäisen kauden Alphas-sarjalle.
Metacritic antoi sarjalle arvosanaksi 63/100 pistettä ja Rotten Tomatoes 87 %.
Lola B02/50
Lola B02/50 on brittiläisen Lolan valmistama kilpa-auto. Autolla kilpailtiin Formula 3000 -sarjassa kausina 2002–2004 ja Euroseries 3000 -sarjassa 2006–2008.
Saksan itsenäinen sosiaalidemokraattinen puolue
Saksan itsenäinen sosiaalidemokraattinen puolue (, USPD) oli Saksassa vuosina 1917–1922 toiminut vasemmistososiaalidemokraattinen puolue, joka sijoittui aatteellisesti Saksan sosiaalidemokraattisen puolueen (SPD) ja Saksan kommunistisen puolueen (KPD) väliin.
USPD:n perustivat vasemmistososiaalidemokraatit, jotka eivät hyväksyneet sitä, että SPD tuki ensimmäisen maailmansodan aikana passiivisesti Saksan hallituksen sotapolitiikkaa linnarauhaksi kutsutun sovinnon nimissä. Oppositioryhmä muodosti keväällä 1916 sosiaalidemokraattisen työläisseuran ("Sozialdemokratische Arbeitsgemeinschaft", SAG). Itsenäinen sosiaalidemokraattinen puolue perustettiin Gothassa 6.–8. huhtikuuta 1917 järjestetyssä kokouksessa. Puolue saavutti pian laajan kannatuksen työläisten parissa järjestämällä suuria lakkoliikkeitä painostaakseen hallitusta lopettamaan sodan. USPD:n ensimmäinen puheenjohtaja oli Hugo Haase.
Vuoden 1918 vallankumouksen yhteydessä USPD:n johto oli valmis jakamaan hallitusvastuun oikeistososiaalidemokraattien kanssa. Uudessa hallituksessa eli kansanvaltuutettujen neuvostossa oli kolme edustajaa kummastakin sosiaalidemokraattisesta puolueesta ja puheenjohtajuus oli jaettu Friedrich Ebertin ja Hugo Haasen kesken. USPD:n edustajat kuitenkin erosivat hallituksesta jo joulukuun 1918 lopussa, koska hallitus ei puuttunut armeijan ja Freikorps-joukkojen väkivaltaan vallankumouksellista vasemmistoa kohtaan. USPD sai Weimarin kansalliskokouksen vaaleissa tammikuussa 1919 vain 22 edustajaa, mutta kesäkuun 1920 valtiopäivävaaleissa se kohosi 84:llä edustajallaan valtiopäivien toiseksi suurimmaksi puolueeksi SPD:n jälkeen. Baijerissa USPD:n Kurt Eisner johti paikallista vallankumousta ja tuli 8. marraskuuta 1918 osavaltion pääministeriksi. Eisnerin murha helmikuussa 1919 radikalisoi Baijerin USPD:n, jolla oli merkittävä rooli vuoden 1919 lyhytaikaisessa Baijerin neuvostotasavallassa. Myös Haase murhattiin myöhemmin samana vuonna, mikä vahvisti puolueen sisäistä hajaannusta.
Kiista puolueen liittymisestä kommunistiseen internationaaliin hajotti USPD:n lokakuussa 1920, ja huomattava osa sen jäsenistöstä liittyi uuteen kommunistiseen puolueeseen KPD:hen. Lähes koko jäljelle jäänyt USPD uudelleenyhdistyi SPD:n kanssa syyskuussa 1922. Pieni joukko yhdistymistä vastustaneita aktiiveja perusti uuden puolueen, joka käytti USPD:n nimeä. Tämä mitättömäksi jäänyt puolue yhdistyi vuonna 1931 vastaperustettuun Saksan sosialistiseen työväenpuolueeseen (SAPD).
USPD oli yksi vuonna 1921 muodostetun niin sanotun 2½ internationaalin tärkeimmistä perustajapuolueista.
Lola B99/50
Lola B99/50 on brittiläisen Lolan valmistama kilpa-auto. Autolla kilpailtiin Formula 3000 -sarjassa kausina 1999–2001 ja Euroseries 3000 -sarjassa 2002–2004.
Zaragozan lentoasema
Zaragozan lentoasema on lentoasema, joka sijaitsee Espanjassa 10 kilometrin päässä Zaragozan kaupungista luoteeseen. Sitä käytti noin 440 000 matkustajaa vuonna 2017. Matkustajamäärällä mitattuna se oli vuonna 2017 Espanjan lentoasemista vasta 28. vilkkain, mutta sen kautta kulkenut rahtimäärä (142 105 tonnia) oli Madrid-Barajasin ja Barcelonan jälkeen maan kolmanneksi suurin.
Tapio Honkamaa
Topi-Viljam Tapio Honkamaa (s. 14. maaliskuuta 1955 Orimattila) on suomalainen journalisti, joka on työskennellyt usean eri lehden palveluksessa, myös päätoimittajana.
Tapio Honkamaa syntyi talouspäällikkö Touko Honkamaan ja opettaja Anna-Liisa Nummelinin perheeseen. Hänen puolisonsa vuodesta 1977 on Ulla Hujanen. Honkamaa tuli ylippilaaksi 1974 ja valmistui filosofian maisteriksi Jyväskylän yliopistosta 1985, jossa hän myös suoritti MBA-opinnot 2003.
"Lestijoki" -lehden toimittaja Honkamaa oli 1982–1984, "Pieksämäen Lehden" 1984–1985 ja "Iisalmen Sanomien" 1985–1988. Honkamaa oli "Keskisuomalaisen" taloustoimituksen esimies 1988–1997, "Taloussanomien" uutispäällikkö 1997–1998 ja "Kauppalehden" toimituspäällikkö 1999–2006.
Honkamaa nimitettiin "Länsi-Savon" päätoimittajaksi 2006. Hän joutui jättämään tehtävän joulukuussa 2013. Tämän jälkeen Honkamaa toimi ensin toimittajana Keskisuomalaisessa ja sen jälkeen Keskisuomalainen-konserniin kuuluvassa Sisä-Suomen Lehdessä päätoimittajana.
Tästä tehtävästä Honkamaa erosi 2015 lähteäkseen Mikkeliin suunnitellun sotahistoriakeskushankkeen päälliköksi, mutta palasi takaisin sanomalehtityön pariin keväällä 2017 ryhtyessään "Mikkelin Kaupunkilehden" päätoimittajaksi ja lehteä kustantavan yhtiön toimitusjohtajaksi.
Tapio Honkamaan veli on kenraaliluutnantti evp. Sakari Honkamaa.
Elvas
Elvas on Unescon maailmanperintökohde ja kunta Espanjan rajan tuntumassa Alto Alentejon maakunnassa, Portalegren piirissä Portugalissa.
Elvas on keskiaikainen kaupunki, jonka laaja bastionijärjestelmä on rakennettu 1600- ja 1700-luvulla. Se on maailman suurin kuivaojiin perustuva vallihautarakennelma. Kokonaisuuteen kuuluu myös viereisille kukkuloille rakennetut tykistöasemat ja seitsemän kilometrin pituinen Amoreiran akvedukti, joka tuo vettä Guadianajoesta. Bastionijärjestelmä koostuu seitsemästä osasta: Elvasin historiallisen keskustan muurit, Amoreiran akvedukti, Santa Luzian linnake ja sen katettu käytävä keskustaan, Nossa Senhora da Graçan linnake sekä puolustusasemat São Mamede, São Pedro ja São Domingos. Linnakkeen pääsuunnittelija oli alankomaalainen isä Cosmander.
Työt aloitettiin Portugalin itsenäistyttyä Espanjasta vuonna 1640 ja sen käydessä Portugalin restauraatiosotaa. Sodan aikana marraskuussa 1644 käytiin Elvasin taistelu, joka Portugalin ensimmäinen voitokas taistelu Espanjaa vastaan. Saman sodan aikana vuonna 1659 espanjalainen 17 500 miehen armeija yritti vallata Elvasin (Elvasin linjojen taistelu, ), mutta yritys epäonnistui. Sen sijaan Napoleonin joukot onnistuivat valtaamaan linnoituksen Pyreneiden niemimaan sodassa vuonna 1808.
Portugalin ralli 2008
Portugalin ralli 2008 eli viralliselta nimeltään "42. Vodafone Rally de Portugal" oli IRC-sarjan kauden toinen osakilpailu ja se ajettiin 8. – 10. toukokuuta 2008 Portugalissa. Rallin keskuspaikkana oli Faro. Ralli oli järjestyksessään 42. Portugalin ralli.
Ralli oli soraralli ja erikoiskokeita oli 13 kpl ja niiden yhteispituus oli 249,74 km.
Kilpailuun osallistui 46 autokuntaa joista maaliin pääsi 23. Suomalaisista mukana olivat parit Marcus Grönholm-Timo Rautiainen nolla-autotehtävissä sekä Juho Hänninen-Mikko Markkula ja Anton Alén-Timo Alanne.
San Hermenegildo (1789)
San Hermenegildo oli Espanjan laivaston vuonna 1789 vesille laskettu 112-tykkinen Santa Ana -luokan linjalaiva.
Alus tilattiin Havannasta. Alus laskettiin vesille vuonna 1789.
Alus kuului kesällä 1800 Ferroliin koottuun amiraali Mazzaredon laivastoon, jonka muut alukset olivat: "Argonauta", "Real Carlos", "San Fernando", "San Antonio" ja "San Agustin". Britannian kuninkaallisen laivaston kontra-amiraali Sir John Borlase Warrenin, jonka lippulaivana oli "HMS Renown", laivasto-osasto hyökkäsi kesäkuussa Ferrolissa olleen espanjalaisosaston kimppuun. Kenraaliluutnantti Sir James Pulteneyn johtamia maajoukkoja kuljettavien alusten lisäksi Warrenin osastoon kuuluivat "HMS London", "HMS Impétueux", "HMS Captain", "HMS Courageux", "HMS Amelia", "HMS Indefatigable", "HMS Amethyst", "HMS Stag", "HMS Brilliant" ja "HMS Cynthia". Maajoukot laskettiin tykkeineen maihin 25. kesäkuuta ja joukot miehittivät Ferrolia ympäröineet vuoret seuraavana aamuna. Hyökkäys kuitenkin lopulta epäonnistui ja espanjalaisalukset ja kaupunki jäivät valtaamatta.
Alus kuului 1801 vara-amiraali Don Juan Joaquin de Morenon laivueeseen, johon kuului viisi espanjalaista ja yksi ranskalainen linja-laivaa, kolme fregattia ja luggertti. Laivue lähti Ferrolista ja saapui 8. heinäkuuta Cadiziin, josta laivue lähti merelle seuraavana aamuna liittyen kontra-amiraali Linois'n Algercirasin edustalle ankkuroituneeseen ranskalaiseen laivueeseen. Yhdistyneeseen laivastoon kuului aiemmin mainittujen espanjalaisalusten lisäksi seitsemän ranskalaisalusta.
Yhdistynyt laivasto nosti 12. heinäkuuta ankkurin ja lähti merelle, missä laivasto kohtasi vielä samana iltana kontra-amiraali Sir James Saumarezin johtaman yhdeksän aluksen laivueen Cabaretan niemen edustalla. Ilta kahdeksasta osastot kohtasivat ja seuranneessa taistelussa alukset ampuivat läpi yön toisiaan. Hieman ennen puoltayötä "Real Carlos", "San Hermenegildo" ja ranskalainen "St. Antoine" irtaantuivat taistelusta. Ranskalaisalus törmäsi "Real Carlosiin", joka törmäsi palavana edelleen "San Hermenegildoon". Vaikka törmänneet alukset irtautuivat toisistaan niin hieman puolen yön jälkeen ne räjähtivät. Aluksilla olleista lähes 2 000 miehestä selvisi vain noin 300.
Madeiran ralli 2008
Madeiran ralli 2008 eli viralliselta nimeltään "49. Rali Vinho da Madeira 2008" ajettiin Portugalille kuuluvalla Madeiran saarella 1. - 2. elokuuta 2008. Rallin keskuspaikkana toimi saaren pääkaupunki Funchal. Ralli sisälsi 21 erikoiskoetta, yhteispituudeltaan 292,16 km, kaikki kestopäällysteellä.
Ralli kuului sekä IRC- että ERC-rallisarjoihin ja oli lisäksi Portugalin mestaruussarjan viides osakilpailu. Kilpailuun ilmoittautui 58 autokuntaa joista maaliin pääsi 34.
Real Carlos (1787)
Real Carlos oli Espanjan laivaston vuonna 1787 vesille laskettu 112-tykkinen Santa Ana -luokan linjalaiva.
Alus tilattiin Havannasta. Alus laskettiin vesille vuonna 1787.
Alus kuului kesällä 1800 Ferroliin koottuun amiraali Mazzaredon laivastoon, jonka muut alukset olivat: "Argonauta", "San Hermenegildo", "San Fernando", "San Antonio" ja "San Agustin". Britannian kuninkaallisen laivaston kontra-amiraali Sir John Borlase Warrenin, jonka lippulaivana oli "HMS Renown", laivasto-osasto hyökkäsi kesäkuussa Ferrolissa olleen espanjalaisosaston kimppuun. Kenraaliluutnantti Sir James Pulteneyn johtamia maajoukkoja kuljettavien alusten lisäksi Warrenin osastoon kuuluivat "HMS London", "HMS Impétueux", "HMS Captain", "HMS Courageux", "HMS Amelia", "HMS Indefatigable", "HMS Amethyst", "HMS Stag", "HMS Brilliant" ja "HMS Cynthia". Maajoukot laskettiin tykkeineen maihin 25. kesäkuuta ja joukot miehittivät Ferrolia ympäröineet vuoret seuraavana aamuna. Hyökkäys kuitenkin lopulta epäonnistui ja espanjalaisalukset ja kaupunki jäivät valtaamatta.
Alus kuului 1801 vara-amiraali Don Juan Joaquin de Morenon laivueeseen, johon kuului viisi espanjalaista ja yksi ranskalainen linja-laivaa, kolme fregattia ja luggertti. Laivue lähti Ferrolista ja saapui 8. heinäkuuta Cadiziin, josta laivue lähti merelle seuraavana aamuna liittyen kontra-amiraali Linois'n Algercirasin edustalle ankkuroituneeseen ranskalaiseen laivueeseen. Yhdistyneeseen laivastoon kuului aiemmin mainittujen espanjalaisalusten lisäksi seitsemän ranskalaisalusta.
Yhdistynyt laivasto nosti 12. heinäkuuta ankkurin ja lähti merelle, missä laivasto kohtasi vielä samana iltana kontra-amiraali Sir James Saumarezin johtaman yhdeksän aluksen laivueen Cabaretan niemen edustalla. Ilta kahdeksasta osastot kohtasivat ja seuranneessa taistelussa alukset ampuivat läpi yön toisiaan. Hieman ennen puoltayötä "Real Carlos", "San Hermenegildo" ja ranskalainen "St. Antoine" irtaantuivat taistelusta. Ranskalaisalus törmäsi "Real Carlosiin", joka törmäsi palavana edelleen "San Hermenegildoon". Vaikka törmänneet alukset irtautuivat toisistaan niin hieman puolen yön jälkeen ne räjähtivät. Aluksilla olleista lähes 2 000 miehestä selvisi vain noin 300.
Kotijärvi (Juva)
Kotijärvi on Etelä-Savossa Juvalla sijaitseva järvi.
Järven pinta-ala on 500 hehtaaria eli 5,0 neliökilometriä. Se on 4,5 kilometriä pitkä ja 2,2 kilometriä leveä. Järvellä on kaksi järvenselkää, joita erottavat Kärkkälänniemi ja Kiiskilänniemi, jonka niemenkärjet osoittavat toisiaan päin. Suurempi selkä on 2,6 kilometriä pitkä ja 1,3 kilometriä leveä. Sen luoteispäässä ovat Pohjoislahti, Pirttilahti ja Putronlahti, ja kaakkoispäässä on Hiekanpäänlahti. Niemien välinen kapeikko on 350 metriä leveä, ja se takana sijaitsee toinen selkä, joka on 3,5 kilometriä pitkä ja 650 metriä leveä. Selän luoteispään nimi on Summalanlahti ja kaakkoispää on Kotijärvenlahti. Siitä työntyy lounaasen Hintunlahti.
Järvessä on laskettu olevan yksi saari Kurvinkivi, joka on kallioinen saari. Se sijaitsee järven koillisrannan tuntumassa. Järvi on luodattu ja siitä on julkaistu syvyyskartat. Sen tilavuus on 17 miljoonaa kuutiometriä eli 0,017 kuutiokilometriä. Järven keskisyvyys on 3,3 metriä ja suurin syvyys on 10,1 metriä. Syvin kohta sijaitsee Kiiskilänniemen länsipuolella.
Järven rantaviivan pituus on 20 kilometriä. Sen rannat ovat alavaa metsämaata, jonka yhtenäisyyttä rikkovat kulmakuntien peltoalueet. Summalanlahdella sijaitsee Summalan kulmakunta ja Pirttilahden ympärillä Kiiskilänniemen kulmakunta. Rannoille on rakennettu yli 40 vapaa-ajan asuntoa. Niille tulee tiet järven itäpuolen seututieltä 434, yhdysteiltä 15164 ja 15166, jotka kiertävät järven toista kautta.
Järvi sijaitsee Vuoksen vesistössä (vesistöaluetunnus 04) Suur-Saimaan alueen (04.1) Ala-Saimaan alueella (04.11), jonka Huosiosjoen–Tylhyjoen valuma-alueeseen (04.116) järvi kuuluu. Järven vedenpinnan korkeus on 96,6 metriä mpy.
Järvi saa pääosan vedestään omalta valuma-alueeltaan. Huosiosjoen–Tylhyjoen valuma-alueella on 37 yli hehtaarin kokoista järveä tai lampea, joista vain seitsemän laskee suoraan tai välillisesti Kotijärveen. Putronjoki laskee Isosta Tarpeenjärvestä (41 ha) Putronlahteen ja sen valuma-alueella sijaitsevat myös Pieni Tarpeenjärvi (21 ha) ja Riihijärvi (54 ha). Löttökosken uoma laskee Pohjoislahteen ja se on Pienen Särkijärven (32 ha) laskuoja. Pieni Särkijärvi laskee vuorostaan Särkijärveen (100 ha). Tyrynlampi (9 ha) laskee järven itärantaan omaa laskuojaa pitkin.
Kotijärven laskujoki on 700 metriä pitkä Salmenjoki ja se laskee Pyhäjärveen (799 ha), jonka vedenpinta on yli metrin alempana. Vesireitti jatkuu ensin Herajärven (33 ha) ja Ruokojärven (162 ha) kautta, josta saa alkuunsa Tylttyjoki, ja joka sitten virtaa Ohmolammen (4 ha) läpi ja jatkaa Huosiosjokea myöten laskien lopuksi Luonterin Saviveteen.
Peilien kirja
Peilien kirja on E. O. Chirovicin vuonna 2017 ilmestynyt jännitysromaani. Kirja on julkaistu suomenkielisenä Inka Parpolan kääntämänä ja Otavan kustantamana. Se on käännetty 37 kielelle.
Kirja kertoo kirjallisuusagentti Peter Katzista, joka saa haltuunsa käsikirjoituksen. Käsikirjoituksessa pyritään ratkaisemaan psykologian professori Joseph Wiederin vuosia sitten tapahtunut mutta selvittämätön murha. Kertomus kuitenkin loppuu kesken eikä murhaajaa saada paljastettua. Katzin toimittajana toimiva ystävä alkaa tutkimaan tapausta ja huomaa pian, että se sisältää runsaasti ristiriitaisuuksia ja avaamattomia kysymyksiä.
E. O. Chirovici
Eugen O. Chirovici (s. 1964) on romanialainen rikos- ja jännityskirjailija. Ennen muuttoa Iso-Britanniaan Chirovici julkaisi Romaniassa kymmenen salapoliisiromaania. Hän teki lopullisen läpimurtonsa ensimmäisellä englanninkielisellä romaanillaan "Peilien kirja" (2017).
TWA:n lento 800
Trans World Airlinesin lento 800 oli TWA:n kansainvälinen reittilento New Yorkista Pariisiin. Koneen noustua Atlantin valtameren yläpuolelle, kone räjähti ja putosi mereen. Kaikki koneessa olleet 230 ihmistä saivat surmansa.
Kone oli Boeing 747, rekisteriltään N93119. Koneessa 212 matkustajaa ja 18 miehistönjäsentä, joista kaksi oli pilotteja, kaksi lentomekaanikkoa ja 14 lentoemäntää. Yksi matkustajista oli ranskalainen jääkiekkoilija Michel Breistroff.
Kone tuli TWA:n palvelukseen 27. lokakuuta 1971, ja sillä oli 93 303 lentotuntia ennen onnettomuutta.
Lento 800 lähti portilta kello 20.02. Kello 20.05-20.07,46 miehistö kävi läpi käynnistyksen jälkeisen tarkistuslistan.
Kello 20:17 lennonjohto varoitti lentäjiä edellä olevasta Boeing 757:stä lähtevästä turbulenssista, koneen rullatessa kiitotielle 22R. Tuuli tuli länsilounaasta 240° 8 solmun nopeudella. Kone lähti kello 20:19.
Kone ehti lentää 12 minuuttia, ennen kuin koneen keskimmäinen polttoainetankki siiven kohdalta räjähti , ja kone hajosi kahteen osaan. Useat silminnäkijät kertoivat koneen hajonneen useaan osaan tämän pudotessa mereen. Kone putosi mereen ja upposi 36 metrin syvyyteen.
Onnettomuuden syyksi epäiltiin terrorismia (pommia), Jotkut kertoivat koneen törmänneen Boeing 737:ään.
Onnettomuuden syyksi todettiin lopulta vika koneen johdoissa, joka kipinöi ja räjäytti polttoainesäiliön.
Rally Príncipe de Asturias
Rally Príncipe de Asturias on Espanjassa, Asturian provinssissa järjestettävä autokilpailu. Kilpailun järjestämisestä vastaa Automóvil Club Principado de Asturias (ACPA). Kilpailun alkuvuosina se tunnettiin myös nimellä "Rally de la Ciudad de Oviedo", provinssin pääkaupunki Oviedon mukaan.
Ralli ajettiin ensimmäisen kerran vuonna 1964, joten se on Espanjan vanhin ja tunnetuin autourheilutapahtuma. Ralli on jätetty ajamatta vuoden 1964 jälkeen ainoastaan vuonna 1976. Lisäksi vuosina 1973 ja 2002 kilpailu ei kuulunut Espanjan kansalliseen mestaruussarjaan. Vuodesta 1982 vuoteen 1998 ralli oli osa ralliautoilun EM-sarjaa. Vuosina 2004-2007 ralli kuului Länsi-Euroopan Ralli Cupiin kertoimella 10. Vuosina 2008 ja 2009 ralli oli osa Eurosportin organisoimaa International Rally Championship (IRC)-sarjaa.
Vuonna 2012 kilpailun yhteydessä sattui onnettomuus, jossa tšekkiläisen Antonin Tlustakin ohjaama ralliauto osui katsojaan EK8:lla sillä seurauksella että kyseinen katsoja menehtyi. Kilpailu keskeytettiin ja suurimmalle osalle autokunnista annettiin kyseiseltä erikoiskokeelta laskennallinen aika.
Kilpailun menestynein kuljettaja on viidellä voitollaan espanjalainen Jesus Puras. Paras ulkomaalainen on kilpailun kahdesti voittanut ranskalainen Bernard Tramont
Monotoninen ortografia
Monotoninen ortografia () on nykykreikan kirjoittamisessa käytössä oleva diakriittisten merkkien järjestelmä. Se on huomattava yksinkertaistus polytonisesta ortografiasta, jota käytettiin muinaiskreikan kirjoittamiseen ja myös nykykreikassa virallisesti aina vuoteen 1982 saakka.
Monotonisen ortografian mukaiset diakriittiset merkit ovat:
Akuuttia esiintyy vokaaleissa seuraavissa muodoissa:
Polytoninen ortografia
Polytoninen ortografia () on kreikan kielen kirjoittamisessa käytetty diakriittisten merkkien järjestelmä, joka perustuu klassisen kreikan lausumiseen. Se oli käytössä muinaiskreikan kirjoittamisessa hellenistiseltä kaudelta lähtien ja nykykreikassakin aina vuoteen 1982 saakka. Järjestelmä käytti useita diakriittisiä merkkejä eli tarkkeita.
Muinaiskreikkaa lausuttiin alun perin eri sävelkuluilla. Polytonisessa ortografiassa jokainen diakrittinen merkki kuvaa omanlaistaan sävelkorkeutta tai äännettä, ja korkomerkkien lisäksi siihen kuuluu muun muassa henkosmerkkejä. Tarkkeita saattoi olla saman kirjaimen yhteydessä useampia. Nykykreikassa käytetään monotonista ortografiaa, johon kuuluu vain kaksi diakriittistä merkkiä, akuutti ja treema.
Polytoninen ortografia syntyi hellenistisellä kaudella, jolloin aikakauden koinee-kreikassa tapahtui äännemuutoksia klassiseen kreikkaan verrattuna. Aleksandriassa toimineet grammatikot kokivat tarpeelliseksi merkitä klassinen ääntämys ylös tekstiin jollakin tavalla, koska sillä oli usein merkitystä kieliopin ja sanojen erottamisen kannalta. Ortografian kehittäjänä pidetään grammaatikko Aristofanes Byzantionlaista (n. 257–180 eaa.).
Polytonisesta ortografiasta tuli oleellinen osa muinaiskreikan kirjoittamista, ja se säilyi Bysantin kreikassa läpi bysanttilaisen ajan. Myös nykykreikan kirjakielet katharévousa ja dimotikí käyttivät alun perin 1800-luvun alusta lähtien polytonista ortografiaa. Ortografiasta oli kuitenkin hyötyä enää lähinnä kieliopin kannalta, sillä se ei ollut vastannut lausumista enää antiikin ajan jälkeen. Polytonisesta ortografiasta luovuttiin Kreikassa virallisessa käytössä ja koulujärjestelmässä hallituksen päätöksellä vuonna 1982, ja näin siirryttiin nykyiseen monotoniseen ortografiaan. Ajatus oli, että lausumisen kannalta tarpeettomasta kirjoitustavasta luopuminen säästää opiskelijoilta suuren määrän tunteja, jotka voidaan käyttää muiden asioiden opiskeluun.
Polytonista ortografiaa käytetään Kreikassa kuitenkin edelleen erityisesti konservatiivien taholla. Sitä käytetään erityisesti katharévousaa kirjoitettaessa mutta joskus myös dimotikíssa. Ortografiaa käytetään osassa painettua runoutta ja muuta kaunokirjallisuutta, ja sitä käyttää myös esimerkiksi perinteinen sanomalehti "Estía". Myös Kreikan ortodoksinen kirkko käyttää julkaisuissaan polytonista ortografiaa. Erimielisyydet ortografian käytöstä olivat aiemmin osa pitkään kestänyttä Kreikan kielikiistaa, ja voidaan nähdä edelleenkin sen jatkumona. Joidenkin polytonisen ortografian kannattajien mukaan monotoninen ortografia vieraannuttaa ihmiset klassisesta kreikkalaisesta kirjallisuudesta. Jotkut ovat nähneet monotonisen ortografian jopa yrityksenä edistää ”romanisaatiota”, kuten asteittaista luopumista kreikkalaisesta kirjaimistosta.
Polytonisen ortografian mukaiset diakriittiset merkit merkitään aina tavun vokaalille tai diftongin tapauksessa jälkimmäiselle vokaalille. Merkit ovat:
Menorcan lentoasema
Menorcan lentoasema on lentoasema, joka sijaitsee Menorcan saarella Espanjassa, 4,5 kilometrin päässä Maón kaupungista lounaaseen. Sitä käytti noin 3,4 miljoonaa matkustajaa vuonna 2017.
Melillan lentoasema
Melillan lentoasema on lentoasema, joka sijaitsee neljän kilometrin päässä Afrikan rannikolla olevasta, Espanjalle kuuluvasta Melillan kaupungista lounaaseen. Sitä käytti noin 324 000 matkustajaa vuonna 2017.
Tarja Heinula
Tarja Maarit Heinula (s. 12. syyskuuta 1962 Oulu) on suomalainen näyttelijä. Hän on koulutukseltaan teatteritaiteen maisteri.
Heinula on yksi Teatteri Takomon perustajajäsenistä.
Pihlajasatu
Pihlajasatu on MTV3-kanavalla esitettävä suomalainen draamasarja, joka on spin-off saippuasarjasta "Salatut elämät". Sarjassa kerrotaan tarina siitä, jos asiat olisivat menneetkin eri tavalla kuin pääsarjassa. Sarjassa esiintyy useita pääsarjasta jo poistuneita hahmoja. Tammikuussa 2019 uutisoitiin, että "Pihlajasatu" saa jatkoa toisen tuotantokauden verran vuonna 2019.
Sarjan ensimmäisen tuotantokauden ensimmäiset neljä jaksoa kertovat Aki Nikkisen tarinasta, mikäli se olisi mennyt toisin kuin runkosarjassa. Seuraavien neljän jakson päähenkilönä on Ismo Laitela ja kahdessa viimeisessä jaksossa päähenkilönä on Kari Taalasmaa. Toisella kaudella kerrotaan Salinien ja Sievisten perheiden tarinat.
"Pihlajasadun" ensimmäinen tuotantokausi esitettiin kesällä 2018.
Aki Nikkisen jaksoissa on elämäänsä tyytymätön Aki, jonka tytär Alissa Nikkinen on kyllästynyt Akin valitukseen. Ulla Taalasmaa näyttää kristallipallosta Akille millaista olisi ollut, jos Aki olisi naimisissa Jenni Vainion kanssa, Akin velipuoli Markus Ekholm olisi hengissä, ja kaikki naapurit Ismo Laitelaa myöten olisivat Akin sydänystäviä.
Ismo Laitelan jaksoissa Ulla näyttää Ismolle kristallipallosta, millaista tämän elämä olisi naimisissa olevana miehenä. Vaihtoehtotodellisuudessa hänen vaimonsa on vaativa ex-naisystävänsä Salla Laitela. Ismon tytär Miia Laitela on hengissä ja palaa kotiin maailmalta uuden miesystävänsä kanssa.
Karin jaksoissa Ulla näyttää pojalleen Karille kristallipallosta, millaista tämän elämä olisi itsenäisenä, rikkaana ja aikaansaavana bisnesmiehenä, jolla naisia riittää.
Keskikatsojamäärä ensiesityspäivänä televisiossa
"Pihlajasadun" toinen tuotantokausi esitetään vuonna 2019. Mukana vanhoista hahmoista ovat ainakin Hanna Salin, Jukka Salin, Silja Hickley, Katri Sievinen sekä Lasse Sievinen.
Dinar Hafizullin
Dinar Ramiljevitš Hafizullin (; s. 1. toukokuuta 1989 Kazan, Venäjän SFNT, Neuvostoliitto) on venäläinen jääkiekkopuolustaja, joka pelaa KHL-joukkue SKA Pietarissa.
Hafizullin on Ak Bars Kazanin kasvatti. Hän debytoi seuran miesten kakkosjoukkueessa vain 15-vuotiaana Venäjän kolmanneksi korkeimmalla sarjatasolla Pervaja Ligassa kaudella 2004–2005. Kaudella 2006–2007 vain 17-vuotias Hafizullin sai tililleen ensimmäisen ottelunsa Superliigassa. Kaudeksi 2007–2008 hän siirtyi Venäjän toiseksi korkeimmalle sarjatasolle Vysšaja Ligan Neftjanik Almetjevskiin, jossa tulokaskausi toi 59 runkosarjaottelussa tehot 1+8=9 ja seitsemässä playoff-ottelussa yhden syöttöpisteen. Hafizullin voitti runkosarjassa joukkueen sisäisen tehotilaston lukemalla +24. Hän jatkoi Neftjanikissa kahtena seuraavanakin kautena Ak Barsin KHL-joukkueen sopimuspelaajana, mutta ei saanut kuitenkaan tililleen KHL-otteluita.
Kaudeksi 2010–2011 Hafizullin siirtyi Vitjaz Tšehovin KHL-joukkueeseen. Hänet valittiin liigan marraskuun 2010 kuukauden tulokkaaksi. Tammikuussa 2011 Vitjaz kauppasi Hafizullinin kasvattajaseuransa Ak Bars Kazanin KHL-joukkueeseen. Yhteensä hänen tulokaskautensa toi 47 runkosarjaottelussa tehot 3+9=12. Ak Bars tarjosi Hafizullinille myös jatkosopimusta, mutta hän kuitenkin kieltäytyi tarjouksesta puolustuksen sisäisen pelipaikkakilpailun vuoksi. Hafizullin palasi kaudeksi 2011–2012 kaksivuotisella sopimuksella Vitjaziin. Kaudella 2013–2014 hän oli joukkueen tehokkain puolustaja tehoilla 5+9=14, vaikka Hafizullin kaupattiin siirtotakarajalla tammikuussa 2014 SKA Pietariin vaihdossa Georgi Berdjukoviin. Vitjaz sai hänestä vaihdossa myös rahallisen korvauksen.
Kauden 2014–2015 päätteeksi Hafizullin voitti SKA:ssa Gagarin Cupin. Joulupäivänä 2014 hän teki joukkueen kanssa vuoden mittaisen jatkosopimuksen. Huhtikuussa 2016 Hafizullinin sopimusta jatkettiin kahdella vuodella.
Myös kauden 2016–2017 päätteeksi Hafizullin voitti Gagarin Cupin. Kaudella 2017–2018, 11. syyskuuta 2017 hänet valittiin KHL:n viikon puolustajaksi.
Hafizullin nimettiin Venäläisten olympiaurheilijoiden joukkueeseen Pyeongchangin olympiakisoihin 2018. Aiemmin joulukuussa 2017 Kansainvälinen olympiakomitea sulki koko Venäjän joukkueen kisoista. Hafizullin on pelannut Venäjän A-maajoukkueessa yhteensä kuusi ottelua tehopistein 1+1=2. Hän teki A-maajoukkuedebyyttinsä Euro Hockey Tourin ensimmäisessä kaksoismaaottelussa 5. helmikuuta 2015 Karlovy Varyssä Tšekkiä vastaan. Hafizullin merkittiin Venäjän kolmospuolustajapariin Mihail Grigorjevin viereen. Hän keräsi ottelusta teholukeman –2. Ensimmäisen A-maajoukkuemaalinsa hän teki Karjala-turnauksessa 12. marraskuuta 2017 Helsingin Hartwall Arenalla Tšekkiä vastaan.
Hafizullin pelasi myös alle 20-vuotiaiden MM-kilpailuissa vuonna 2009.
Euroopan työterveys- ja työturvallisuusvirasto
Euroopan työterveys- ja työturvallisuusvirasto (EU-OSHA) on vuonna 1994 perustettu, Espanjan Bilbaossa toimiva EU:n erillisvirasto. Se kerää, erittelee ja jakaa tietoa työterveys- ja työturvallisuusasioiden parissa toimiville tahoille. Virasto tekee yhteistyötä esimerkiksi Eurofoundin, Euroopan kemikaaliviraston ja Euroopan tasa-arvoinstituutin kanssa. Euroopan työterveys- ja työturvallisuusviraston palveluksessa työskentelee noin 67 ihmistä.